送哲公禪老二首  其一
作者：劉弇
朝代：宋

paragraphs: 有鶴青田來，骨傲九秋老。
羽毛鷄鶩間，不復故時好。
吳霜割清夢，一夕落幽島。
哲乎開士秀，佛路著鞭早。
世累糊空雲，一以凉飆掃。
往聞琅琊覺，禪海卷狂潦。
紛紛方袍子，未易艖䑰到。
師如健噉兒，把握攫梨棗。
爾來三十年，方寸不貲寶。
鯨鐘人誰識，聊徇衆擊考。
又作雲山行，方將同木槁。
勿學斷緣人，時寄新詩藁。